ເຂົ້າຮ່ວມພິທີລົງນາມມີ ທ່ານຫງວຽນເຕິນຢູງ ນາຍົກລັດຖະມົນຕີ, ທ່ານຫວູຮຸຍຮ່ວາງ ລັດຖະມົນຕີກະຊວງອຸດສາຫະກຳການຄ້າຫວຽດນາມ ແລະ ທ່ານອານເດຣ ອາ. ສະແລັບແຍບ ລັດຖະມົນຕີກະຊວງການຄ້າ ຄະນະກຳມາທິການເສດຖະກິດອາຊີ - ເອີຣົບ, ຫົວໜ້າຄະນະເຈລະຈາຝ່າຍສະຫະພັນພາສີສຸລະກາກອນ.
ໂດຍໄດ້ເລີ່ມຕົ້ນຢ່າງເປັນທາງການຢູ່ຮ່າໂນ້ຍ ຫວຽດນາມ ແຕ່ວັນທີ 28 ມີນາ 2013, ພາຍຫຼັງການເຈລະຈາເປັນທາງການ 8 ຄັ້ງ ແລະ ການປະຊຸມຂັ້ນນັກວິຊາການຫຼາຍຄັ້ງ, ສອງຝ່າຍໄດ້ເປັນເອກະພາບໂດຍພື້ນຖານ ກ່ຽວກັບເນື້ອໃນຂອງສັນຍາທີ່ມີຂອບເຂດຮອບດ້ານ ລະດັບຄຳໝັ້ນສັນຍາສູງ ແລະ ຮັບປະກັນຄວາມສົມດູນທາງດ້າຜົນປະໂຫຍດ, ມີການຄິດໄລ່ເຖິງເງື່ອນໄຂອັນລະອຽດ ຂອງແຕ່ລະຝ່າຍ.
ສັນຍາກວມດ້ວຍບັນດາເນື້ອໃນຕົ້ນຕໍກ່ຽວກັບການຄ້າສິນຄ້າ, ການຄ້າບໍລິການ, ການລົງທຶນ, ກຳມະສິດພູມປັນຍາ, ບັນດາມາດຕະການຮັກສາອະນາໄມຄວາມປອດໄພດ້ານສະບຽງອາຫານ ແລະ ກວດພະຍາດສັດພືດ, ຫຼັກການຖິ່ນກຳເນີດຂອງສິນຄ້າ, ສ້າງຄວາມສະດວດທາງດ້ານພາສີສຸລະກາກອນ, ການປ້ອງກັນການຄ້າ, ຮົ້ວເຕັກນິກໃນການຄ້າ, ເຕັກໂນໂລຢີເອເລັກໂຕຣນໃນການຄ້າ, ການແກ່ງແຍ້ງ, ນິຕິທຳ ແລະ ລະບຽບກົດໝາຍ.
ຝ່າຍສະຫະພັນພາສີສຸລະກາກອນໄດ້ໃຫ້ປະໂຫຍດແກ່ຫວຽດນາມທາງດ້ານພາສີຜ່ານດ່ານ, ສ້າງໂອກາດສົ່ງນອກໃໝ່ທີ່ສຳຄັນ ຕໍ່ກັບບັນດາປະເພດສິນຄ້າທີ່ຫວຽດນາມມີຜົນປະໂຫຍດອັນພື້ນຖານເຊັ່ນ ຜະລິດຕະພັນກະສິກຳ, ບັນດາປະເພດສິນໃນນ້ຳ ແລະ ສິນຄ້າອຸດສາຫະກຳຄື ສິ່ງທໍ ເຄື່ອງຕັດຫຍິບ ເກີບເຄື່ອງໜັງ ແລະ ເຄື່ອງໄມ້ເຄື່ອງເຟີນິເຈີ.
ຝ່າຍຫວຽດນາມເຫັນດີເປີດປະຕູຕະຫຼາດຕາມກຳນົດຂັ້ນຕອນໃຫ້ສະຫະພັນພາສີສຸລະກາກອນ ຕໍ່ກັບຜະລິດຕະພັນການລ້ຽງສັດບາງປະເພດ, ສິນຄ້າອຸດສາຫະກຳບາງປະເພດ ກວມດ້ວຍເຄື່ອງຈັກ ເຄື່ອງປະກອບ ພາຫະນະຂົນສົ່ງ. ບັນດາປະເພດສິນຄ້າເຫຼົ່ານີ້ ລ້ວນແຕ່ບໍ່ແກ່ງແຍ້ງກັບສິນຄ້າຂອງຫວຽດນາມ, ແຕ່ກົງຂ້າມ ມັນປະກອບສ່ວນເຮັດໃຫ້ຕະຫຼາດການບໍລິໂພກພາຍໃນປະເທດມີຄວາມຫຼາກຫຼາຍຕື່ມອີກ.
ຄຳໝັ້ນສັນຍາອື່ນໆກ່ຽວກັບການບໍລິການ, ການລົງທຶນ, ກຳມະສິດພູມປັນຍາ, ການແກ່ງແຍ້ງ, ການປ້ອງກັນການຄ້າ, ການແກ້ໄຂຄວາມພິພາດດ້ານການຄ້າ, ການຮັກສາອະນາໄມຄວາມປອດໄພດ້ານສະບຽງອາຫານ ແລະ ກວດພະຍາດສັດພືດ, ຮົ້ວເຕັກນິກໃນການຄ້າ,... ລ້ວນແຕ່ໄດ້ເປັນເອກະພາບກັນບົນພື້ນຖານຂໍ້ກຳນົດຕ່າງໆຂອງອົງການການຄ້າໂລກ, ຮັບປະກັນຄວາມສົມດູນທາງດ້ານຜົນປະໂຫຍດ, ສອດຄ່ອງກັບຂໍ້ກຳນົດກົດໝາຍພາຍໃນປະເທດ ກ່ຽວກັບຂົງເຂດທີ່ກ່ຽວຂ້ອງ ແລະ ບໍ່ສົ່ງຜົນກະທົບເຖິງການເຈລະຈາອື່ນຂອງຫວຽດນາມໃນປັດຈຸບັນ.
ສະຫະພັນພາສີສຸລະກາກອນເປັນຕະຫຼາດສົ່ງນອກອັນເປັນມູນເຊື້ອຂອງຫວຽດນາມ, ມີຂະໜາດການບໍລິໂພກອຸປະໂພກກວ້າງໃຫຍ່ ທີ່ກວມດ້ວຍ 170 ລ້ານຄົນ ແລະ ກຳລັງພັດທະນາ, ມີກຳລັງຄວາມສາມາດບົ່ມຊ້ອນ ແລະ ທ່າແຮງດ້ານອຸດສາຫະກຳ, ວິທະຍາສາດ - ເຕັກນິກ.
ໃນເວລາທີ່ຜ່ານມາມໍ່ນີ້, ການລົງທຶນຂອງຫວຽດນາມເຂົ້າສະຫະພັນພາສີສຸລະກາກອນ ກໍ່ມີຄວາມເຕີບໂຕຢ່າງຈະແຈ້ງ. ດ້ານອື່ນ, ສຳລັບສະຫະພັນພາສີສຸລະກາກອນ, ສັນຍານີ້ແມ່ນສັນຍາການຄ້າເສລີທຳອິດທີ່ສະຫະພັນລົງນາມກັບປະເທດນອກ. ດັ່ງນັ້ນ, ສອງຝ່າຍໄດ້ຢືນຢັນອີກເທື່ອເຖິງຄວາມສຳຄັນຂອງການລົງນາມສັນຍາ ຊຶ່ງເປັນເຄື່ອງມືອັນສຳຄັນເພື່ອປະກອບສ່ວນຊຸກຍູ້ການພົວພັນຮ່ວມມື ແລະ ປັບປຸງພັດທະນາການຄ້າ ການລົງທຶນບົນພື້ນຖານຕ່າງຝ່າຍຕ່າງໄດ້ຮັບຜົນປະໂຫຍດ.
ຄາດຄະເນວ່າ, ສອງຝ່າຍຈະສຳເລັດບັນດາບັນຫາເຕັກນິກທີ່ຍັງເຫຼືອ ແລະ ແກ້ໄຂລະບຽບການພາຍໃນທີ່ຈຳເປັນໃຫ້ຮຽບຮ້ອຍ ເພື່ອລົງນາມສັນຍາຢ່າງເປັນທາງການໃນລະຫວ່າງຕົ້ນປີ 2015.
ໃນວັນດຽວກັນນີ້ ຄືວັນທີ 15 ທັນວາ, ຢູ່ສູນປະຊຸມແຂວງກຽນຢາງ ທີ່ເມືອງເກາະຝູກັວກ, ທ່ານນາຍົກລັດຖະມົນຕີ ຫງວຽນເຕິນຢູງ ໄດ້ໃຫ້ກຽດຕ້ອນຮັບ ທ່ານ ອາ. ສະແລັບແຍບ ລັດຖະມົນຕີກະຊວງການຄ້າ ຄະນະກຳມາທິການເສດຖະກິດອາຊີ - ເອີຣົບ, ຫົວໜ້າຄະນະເຈລະຈາສັນຍາການຄ້າເສດລີລະຫວ່າງສະຫະພັນພາສີສຸລະກາກອນ ລັດເຊຍ-ເບລາຣຸດຊີ-ກາຊັກສະຖານ ກັບຫວຽດນາມ.
ທ່ານນາຍົກລັດຖະມົນຕີ ຫງວຽນເຕິນຢູງ ຕີລາຄາສູງຕໍ່ຄວາມມານະພະຍາຍາມຂອງຄະນະເຈລະຈາທັງສອງ ຊຶ່ງບົນພື້ນຖານຈິດໃຈກໍ່ສ້າງ ແລະ ຄວາມເຂົ້າໃຈຊຶ່ງກັນແລະກັນ ໄດ້ສຳເລັດສິ້ນສຸດໂດຍພື້ນຖານ ການເຈລະຈາສັນຍາການຄ້າເສລີຮຸ້ນໃໝ່ແລະຮອບດ້ານ ລະຫວ່າງຫວຽດນາມ ແລະ ສະຫະພັນພາສີສຸລະກາກອນ. ທ່ານນາຍົກລັດຖະມົນຕີສະເໜີໃຫ້ທັງສອງຝ່າຍຈົ່ງຕັ້ງໜ້າ, ເຮັດວຽກງານທີ່ຍັງເຫຼືອໃຫ້ແລ້ວໂດຍໄວ, ແກ້ໄຂລະບຽບການພາຍໃນໃຫ້ສຳເລັດຮຽບຮ້ອຍ ເພື່ອຈະລົງນາມສັນຍາໃນຕົ້ນປີ 2015.
ການລົງການ ແລະ ປະຕິບັດສັນຍາສະບັບນີ້ແມ່ນບາດກ້າວໃໝ່ທີ່ສຳຄັນ, ນຳເອົາການພົວພັນອັນເປັນມູນເຊື້ອ ແລະມິດຕະພາບອັນຈົບງາມລະຫວ່າງຫວຽດນາມກັບ ລັດເຊຍ, ເບລາຣຸດຊີ, ກາຊັກສະຖານ ຂຶ້ນສູ່ລະດັບໃໝ່, ຮ່ວມມືແໜ້ນແຟ້ນ ແລະ ຊ່ວຍເຫຼືອຊຶ່ງກັນພ້ອມກັນພັດທະນາ.
ທ່ານນາຍົກລັດຖະມົນຕີ ເຊື່ອໝັ້ນວ່າ ພ້ອມກັບການພົວພັນການເມືອງ ເສດຖະກິດ ການຄ້າ ການລົງທຶນ, ສັນຍາສະບັບນີ້ຍັງເປັນເງື່ອນໄຂເພື່ອໃຫ້ຫວຽດນາມ ແລະ ສະຫະພັນພາສີສຸລະກາກອນ ເພີ່ມທະວີການຮ່ວມມືໃນຫຼາຍຂົງເຂດອື່ນອີກຄື ການສຶກສາ-ກໍ່ສ້າງ, ວິທະຍາສາດ-ເຕັກນິກ ວັດທະນະທຳ...; ພ້ອມກັນນັ້ນ ກໍ່ເປີດກວ້າງເທສະແຫ່ງການຮ່ວມມື ແລະ ຕະຫຼາດ ໃຫ້ແກ່ບັນດາປະເທດພາຄີຂອງສັນຍາ.
ທ່ານນາຍົກລັດຖະມົນຕີ ຫງວຽນເຕິນຢູງ ຢືນຢັນນະໂຍບາຍສະເໝີຕົ້ນສະເໝີປາຍຂອງຫວຽດນາມແມ່ນ ໃຫ້ຄວາມສຳຄັນ, ມຸ່ງຫວັງ, ເຮັດຈົນສຸດຄວາມສາມາດຂອງຕົນ ເພື່ອພ້ອມກັນກັບ ລັດເຊາ, ເບລາຣຸດຊີ, ກາຊັກສະຖານ ເພີ່ມທະວີການພົວພັນຮ່ວມມືຕົວຈິງ ມີປະສິດທິຜົນ ພ້ອມກັນຂະຫຍາຍຕົວວັດທະນາຖາວອນ ໃຫ້ສົມຄູ່ກັບການພົວພັນກໍ່ຄືຄວາມປາຖະໜາຂອງການນຳສອງຝ່າຍ.
ທ່ານນາຍົກລັດຖະມົນຕີ ກໍ່ໄດ້ສະແດງຄວາມຂອບອົກຂອບໃຈຕໍ່ການສະໜັບສະໜູນ ຊ່ວຍເຫຼືອອັນໃຫຍ່ຫຼວງແລະປະເສີດ ຂອງລັດເຊຍ, ເບລາຣຸດຊີ, ກາຊັກສະຖານ ຕໍ່ກັບປະຊາຊົນຫວຽດນາມ ໃນຊຸມປີແຫ່ງການຕໍ່ສູ້ຍາດເອົາເອກະລາດແຫ່ງຊາດ ແລະຮ່ວມປະເທດຊາດເປັນເອກະພາບກ່ອນໜ້ານີ້ ກໍ່ຄືໃນການສ້າງສາພັດທະນາປະເທດໃນຕໍ່ມາ.
ໃນການຕ້ອນຮັບ, ທ່ານ ອາ. ສະແລັບແຍບ ລັດຖະມົນຕີກະຊວງການຄ້າ ຄະນະກຳມາທິການເສດຖະກິດອາຊີ - ເອີຣົບ ເນັ້ນວ່າ ການສຳເລັດສິ້ນສຸດໂດຍພື້ນຖານການເຈລະຈາສັນຍາການຄ້າເສລີນີ້ ຄຽງຂ້າງຄວາມມານະພະຍາຍາມຂອງບັນດາຜູ້ຊ່ຽວຊານການເຈລະຈາ ຍັງມີປັດໃຈອັນສຳຄັນທີ່ສຸດຄື ຄວາມສະໜັບສະໜູນດ້ານການເມືອງອັນໃຫຍ່ຫຼວງຂອງການນຳຂັ້ນສູງສອງຝ່າຍ, ພິເສດ ສັນຍານີ້ມີຄວາມໝາຍທີ່ສຸດ ເມື່ອມັນໄດ້ປະກາດຖະແຫຼງເລີ່ມຕົ້ນການເຈລາຈາ ແລະ ສຳເລັດສິ້ນສຸດການເຈລະຈາລ້ວນແຕ່ຢູ່ຫວຽດນາມ.
ທ່ານລັດຖະມົນຕີ ອາ. ສະແລັບແຍບ ເຊື່ອໝັ້ນວ່າ ສັນຍາການຄ້າເສດລີສະບັບນີ້ເມື່ອມີຄວາມສັກສິດ ມັນຈະສ້າງໃຫ້ມີເທສະຮ່ວມມືອັນກວ້າງຂວາງ ແລະ ເຄື່ອງມືຮ່ວມມືທີ່ມີປະສິດທິຜົນ ລະຫວ່າງສະຫະພັນພາສີສຸລະກາກອນ ແລະ ຫວຽດນາມ ຍ້ອນວ່າຫວຽດນາມແມ່ນປະເທດອາຊີ - ປາຊີຟິກ ປະເທດດຽວທີ່ເຂົ້າຮ່ວມທັງໝົດທຸກຂະບວນວິວັດການເຊື່ອມສຳພັນ ແລະ ເຊື່ອມຈອດພາກພື້ນ; ໃນເວລານັ້ນ ນັບແຕ່ວັນທີ 1 ມັງກອນ 2015, ສະຫະພັນພາສີສຸລະກາກອນຈະປ່ຽນເປັນສະຫະພັນເສຖະກິດອາຊີ - ເອີຮົບ ດ້ວຍການເຂົ້າຮ່ວມຕື່ມອີກຂອງອາກເມນີ ແລະ ກຽກກິດສະຖານ. ຂະບວນວິວັດການນີ້ຈະຊ່ວຍໃຫ້ຫວຽດນາມກາຍເປັນຂົວຕໍ່ລະຫວ່າງສອງພູມີພາກເສດຖະກິດທີ່ໃຫຍ່ ແລະ ສຳຄັນຂອງໂລກ.
ທ່ານລັດຖະມົນຕີ ອາ. ສະແລັບແຍບ ກໍ່ເຊື່ອໝັ້ນວ່າ ການເຊັນສັນຍາການຄ້າເສລີຈະຊ່ວຍໃຫ້ມູນຄ່າການຄ້າສອງຝ່າຍຫວຽດນາມ ແລະ ລັດເຊຍ ສາມາດບັນລຸໄດ້ 10 ຕື້ໂດລາສະຫະລັດ ກ່ອນປີ 2020; ພ້ອມກັນນັ້ນ, ເປັນເຄື່ອງມືເພື່ອປະຕິບັດຢ່າງມີປະສິດທິຜົນ ບັນດາໂຄງການບຸລິມະສິດຂອງສອງປະເທດ ທີ່ການນຳສອງຝ່າຍໄດ້ເປັນເອກະພາບກັນ./.
ສັງລວມໂດຍ: PV